Een sterf tydens M1-skieteryDie presiese omstandighede van die voorval word nog ondersoek (Foto: Vision Tactical, Twitter) Een persoon is Woensdag dood en drie beseer nadat ŉ skietery op die M1-snelweg in Woodmead, Johannesburg, uitgebreek het. Een van die beseerdes was ŉ sekuriteitsbeampte. Russel Meiring, woordvoerder van ER24, sê paramedici is om 10:53 na die toneel ontbied. Met hul aankoms op die toneel het hulle talle voertuie in die middel van die pad aangetref. “ŉ Sekuriteitswag het in die pad gelê. Hy was in ŉ kritieke toestand,” sê Meiring. “Drie persone is in ŉ motor aangetref. Die persoon wat in die bestuurderskant van die motor gesit het, was reeds dood. Die ander insittendes het ligte beserings opgedoen.” Paramedici van ER24 en Netcare 911 het die beseerdes op die toneel behandel voordat hulle na verskillende hospitale toe geneem is. Shawn Herbst, woordvoerder van Netcare 911, sê die sekuriteitswag is in ŉ ernstige toestand per helikopter na ŉ private hospitaal gehaas. Die ander beseerdes is per ambulans na nabygeleë hospitale geneem. Volgens Kapt. Kay Makhubela, polisiewoordvoerder, word die presiese omstandighede van die voorval nog ondersoek. Yaseen Theba, direkteur van Vision Tactical-sekuriteitsmaatskappy wat ook op die toneel was, sê ondersoek word ingestel om te bepaal of die skietery dalk taxi-verwant of deel van ŉ transitorooftog was.